Partida de rugby dintre Belgia și Spania, decisivă pentru iberici, care aveau nevoie de o victorie pentru a se califica la Campionatul Mondial, s-a încheiat cu scene mai rar întâlnite în sportul cu balonul oval.

Victoria belgienilor cu 18-10 i-a scos din minți pe jucătorii spanioli, care, la sfârșitul întâlnirii, l-au agresat pe arbitrul român Vlad Iordăchescu.

Ibericii l-au acuzat pe cavalerul fluierului că a arbitrat într-o manieră tendențioasă, mai ales că înfrângerea spaniolilor a calificat naționala României la Campionatul Mondial.

Vlad Iordăchescu a ieșit de pe teren sub protecția forțelor de ordine și a jucătorilor belgieni.

În urma eșecului naționalei iberice, selecționata României merge direct la competiția din 2019 din Japonia, în timp ce spaniolii vor fi nevoiți să joace un meci de baraj pentru a-și asigura prezența între cele mai bune echipe de rugby ale lumii.